Et par kilometer nordvest for Tårs skete der mandag morgen ved 05.30-tiden et uheld på Sæbyvej. Det oplyser Nordjyllands Politi. En traktor med plov og en personbil kom begge kørende mod Sæby ad Sæbyvej. Traktoren drejede og bilen kørte ind under ploven.  Ploven satte sine tydelige spor på bilen, der stort set fik skrællet taget af.  Ingen personer kom alvorligt til skade. - De har godt nok været heldige. Det kunne være gået meget galt, fortæller vagtchef Michael Elkjær, Nordjyllands Politi. I bilen sad tre personer, der alle var på vej på arbejde. De blev kørt til Sygehus Vendsyssel for at få et tjek. Men meldingen er altså, at de kun var lettere tilskadekomne. Vejen var spærret i 50 minutter, mens oprydsningsarbejdet stod på.

Opsummering:
Mandag morgen kolliderede en personbil og en traktor. Bilen er ikke til at genkende, men ingen personer kom alvorligt til skade.